La crisi causada per la pandèmia de la COVID-19 i les mesures derivades de l'entrada en vigor del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19, i per les posteriors modificacions d'aquest Reial decret, han causat un impacte important en l'economia catalana.
Aquesta situació, a més, ha incrementat les dificultats per calcular amb precisió l'evolució de l'avanç de l'economia en aquest trimestre.
L'objectiu de l'avanç del PIB trimestral és proporcionar informació de l'evolució de l'economia catalana amb el mínim retard respecte del trimestre de referència.
Per aquest motiu, el càlcul de les macromagnituds utilitza fonts estadístiques que no cobreixen el període complet i que normalment no inclouen les dades corresponents al tercer mes del trimestre.
Els models estadístics disponibles permeten habitualment generar prediccions eficients per als períodes amb informació mancant, que són substituïdes per dades observades en l'estimació trimestral detallada que es publica quan tots els indicadors són ja disponibles (uns 75 dies després de la fi del trimestre).
En el context actual, els problemes d'aquesta estimació són de dos tipus.
D'una banda, l'obligació de redissenyar els mètodes de predicció dels indicadors absents per garantir que recullen adequadament la nova situació econòmica.
D'altra banda, la necessitat d'assumir un certa pèrdua en la qualitat d'algunes fonts estadístiques derivada per les circumstàncies de l'enquestació a les famílies o empreses (EPA, enquestes turístiques, etc.) o una limitació parcial en la capacitat explicativa d'algunes fonts (per exemple, l'afiliació a la Seguretat Social degut a l'impacte de les mesures de política laboral amb la generalització dels ERTO).
Tots dos problemes comporten ampliar el marge de revisió de les estimacions futures del PIB d'aquest trimestre.
L'avanç de resultats del PIB del primer trimestre de 2020 està elaborat amb la informació disponible a dia d'avui sobre l'evolució econòmica del trimestre.
Té caràcter provisional i serà actualitzat en la propera publicació de la Comptabilitat trimestral, prevista per a l'11 de juny.
L'economia catalana cau fins al -3,9% interanual al primer trimestre del 2020
L'evolució trimestral del PIB al primer trimestre del 2020 mostra una taxa interanual del -3,9%, segons l'estimació avançada de l'Institut d'Estadística de Catalunya (Idescat).
En aquest període l'economia espanyola ha registrat una taxa interanual del -4,1% i la UE-27, del -3,5%.
La taxa intertrimestral de Catalunya se situa en -4,6% aquest primer trimestre.
Des de l'any 2000 no hi havia hagut una reducció de la taxa de variació intertrimestral tan important.
En canvi, des de l'òptica de l'evolució interanual sí que hi ha precedents d'un deteriorament econòmic superior al 4%, ja que la crisi financera iniciada el 2008 va arribar a generar pèrdues d'activitat trimestral superiors a l'actual.
Al primer trimestre del 2020 tots els sectors econòmics presenten taxes de variació interanual negatives, que reflecteixen una situació insòlita per la seva intensitat.
L'evolució de la indústria mostra una taxa interanual del -2,4%, però amb impactes diferents segons les branques d'activitat.
Així, destaca la tendència negativa d'algunes branques rellevants, que han tancat les factories en un context de paràlisi de les cadenes de subministrament internacional (per exemple, la fabricació de material de transport), mentre que d'altres branques, associades a serveis essencials com l'alimentació o la indústria farmacèutica, han pogut mantenir una certa activitat.
El sector serveis mostra una contracció important (-4,0%) per l'afectació directa del confinament en diverses activitats, com el transport de viatgers, l'hoteleria, la restauració o les activitats artístiques i culturals, que tenen una presència important a Catalunya.
Com a contrapunt, destaquen els serveis prestats per les administracions públiques i, en particular, pels serveis sanitaris.
El valor afegit de la construcció és un 8,2% inferior respecte del mateix període de l'any anterior, de manera que ha trencat una dinàmica de creixement continuat que ja s'havia començat a desaccelerar al llarg del 2019.
Finalment, l'agricultura manté la tendència negativa de trimestres anteriors, amb una taxa del -2,7%.